Man sterf toe motor teen trok botsFoto: ER24 ŉ Man is Vrydag in die vroeë oggendure dood nadat sy motor op die N1 Suid in Centurion van agter teen ŉ vragmotor gebots het. Russel Meiring, woordvoerder van ER24, het gesê die ongeluk het omstreeks 04:00 net voor die John Vorster-afrit gebeur. Die man was vermoedelik in sy 40’s. “Paramedici het met hul aankoms op die toneel die wrak van die motor in die vinnige baan op die snelweg gevind, terwyl die vragmotor in die noodbaan geparkeer was. Die bestuurder van die motor was in die wrak vasgekeer. Hy het ongelukkig reeds aan sy veelvuldige beserings beswyk,” het Meiring gesê. Hy het gesê die vragmotorbestuurder was ongedeerd. Die oorsaak van die ongeluk sal deur die polisie ondersoek word.